Marina Real

**Marina Real** (hulandes: **Koninklijke Marine**, KM) ta e forsa naval di Reino Hulandes. E ta un di e kuater forsa armá di Reino fuera di e Ehérsito Real (KL, *Koninklijke Landmacht*), Forsa Aéreo Real (KLu, *Koninklijke Luchtmacht*) i Polis Militar Real (KMar, *Koninklijke Marechaussee*). E ta e division mas bieu di e forsanan armá hulandes i su lema ta: *seguridat mundial na i for di laman*.

## Historia
Na Hulanda, e eksistensia di un forsa naval organisá riba un base permanente ta data for di 8 di yanüari 1488, ora e emperador Habsburgo Maximiliano I a emití e Ordenansa tokante e servisio di Almirante. Na 1813, mas ku tres siglo despues, e marina ta risibí e designashon "real" bou di Rei Willem.

Durante siglo 17, e flota di Repúblika Hulandes tabata un di e marinanan mas poderoso na mundu i e marina a hunga un rol importante den e gueranan anglo-hulandes, e guera hulandes y e gueranan kontra Spaña. E flota hulandes tambe a hunga un ròl esensial den e gueranan napoleóniko despues, bou di e Repúblika Bataviano i e Reino Hulandes respektivamente. Despues di kreashon di e Reino Hulandes moderno, Marina Real tabata aktivo prinsipalmente den servisio di e kolonianan hulandes, prinsipalmente rònt di Antias Hulandes, unda marina a stashoná varios barku di guera i a kontribuí na mantenshon di outoridat kolonial. Durante e Guera Mundial II, unidatnan naval a sigui e lucha kontra Alemania i Hapon den un konteksto aliado. A sufri pèrdidanan pisá, pero tambe a logra éksitonan notabel, ambos prinsipalmente den awanan asiátiko.

Ku e independensia di Indonesia i e salida di Hulanda for di New Guinea Hulandes, e marina a kambia su atenshon pa kooperashon marítimo den un konteksto di OTAN. Eskuadronnan di OTAN a sigurá e rutanan marítimo den Oséano Atlántiko i Laman Mediteráneo. Huntu e flota a bringa kontra e menasa supmarino di e paisnan di Pakto di Varsovia. Despues di e kaída di e muraya di Berlin, Marina Real a kambia su enfoke pa operashonnan di ekspedishon i dunamentu di sosten humanitario. Sinembargo, ku e menasa di Federashon Ruso i e asertividat kresiente di China, Marina Real ta rekonosé e importansia kontinuo di ta prepará pa un konflikto konvenshonal na gran eskala.
 
## Organisashon
Marina Real ta liderá pa e Komandante di Forsanan Naval, aktualmente Vise-Almirante René Tas. Banda di e flota, Kuerpo di Marina tambe ta forma parti di Marina Real. E Servisio di Aviashon Naval (MLD) a keda integrá den e Komando di Helikòpter di Defensa na 2008 i a wòrdu poné bou di e Komando di Forsa Aéreo.

E forsa di personal di KM riba 1 di sèptèmber 2024 tabata: 7.336 personal militar, 2.989 sivil i 1.632 reservista.

Kasi tur unidat di nabegashon tin *Nieuwe Haven* na Den Helder (Hulanda) komo nan haf di origen. Den Helder tambe ta sede di e Instituto Naval Real, Marinekazerne Erfprins i e Museo Naval. E establesimentu di marina na Amsterdam i e kamp di marina na Vlissingen ta puntonan di sosten sin unidatnan di nabegacion. Marina Real tambe tin kampnan pa unidatnan marino na Rotterdam, Doorn (esakinan lo wòrdu trasladá pa Nieuw-Milligen) i riba e isla Texel. 

### Karibe Hulandes
Marina Real ta kontribuí na siguridad den tur parti di Reino Hulandes, inkluyendo Karibe. E último aki ta wòrdu hasi for di Komando Naval den Karibe. KM ta dispone di puntonan di sosten riba Kòrsou (Base di Marina Parera i Marinekazerne Suffisant), riba Aruba (Savaneta Camp) i riba Sint Maarten (Detachamento Naval Sint Maarten na Pointe Blanche Naval Support Point).

## Mira tambe
* Hr.Ms. Van Kinsbergen